
Mélyhőmérsékletű kváziizotermális dielektromos spektrumok mérésének új és egyszerű módszere - rövid szénláncú alkil-karbonátok vizsgálata

A dielektromos relaxációs spektroszkópia egy olyan méltatlanul kevéssé ismert spektroszkópiai módszer, amely – többek között – nem nulla elektromos dipólusmomentummal rendelkező molekularészleteket tartalmazó anyagok orientációs polarizációs dinamikájába enged bepillantást. A módszer az 1 mikroHz és 1 THz közötti frekvenciatartományban zajló folyamatok tanulmányozását teszi lehetővé. A vizsgálandó dipólus molekularészletek relaxációs ideje több paraméter függvénye és igen tág határok között (néhány pikoszekundumtól több napig) változhat.

A kisméretű, üvegesedési átmenetet mutató szerves folyadékok orientációs polarizációjának tipikus relaxációs ideje szobahőmérsékleten mikrohullámú méréstechnikával mérhető. Kihasználva azonban a relaxációs dinamika erőteljes hőmérsékletfüggését, a vizsgálandó folyamatok a rendelkezésünkre álló szélessávú (1 mikroHz – 10 MHz) dielektromos rendszerrel is tanulmányozhatóakká válnak. Ehhez a méréseket elegendően alacsony hőmérsékleteken kell végezni, tipikusan a -100°C-tól 0°C-ig terjedő tartományban. Jelenleg nincs hozzáférésünk olyan termosztáthoz, melynek segítségével mélyhőmérsékletű izotermális dielektromos spektroszkópiás mérések elvégezhetőek.

A jelen munkában célul tűztük ki olyan mérési elrendezés kialakítását, mellyel mélyhőmérsékletű mérések kis eszközigénnyel, rutinszerűen kivitelezhetőek. Az így kialakított berendezés és eljárás teljesítőképességét a szakirodalomban korábban publikált, megbízhatónak tekintett anyagokkal ellenőriztük [1]. Ezután rövid szénláncú alkil-karbonátok dielektromos relaxációs spektroszkópiai vizsgálatát kezdtük meg.

